text: Nu må de bruge kronen, men kun få har søgt
  21 november 2016 kl. 13.58
  Kun en håndfuld af landets ældste kroer har søgt om lov til at bruge den lukkede kongekrone. Siden 1.juli har de kunnet søge tilladelse, men kun få har gjort det.
  Sidste forår blev sagen om den lukkede kongekrone rejst i Folketinget. Rigsarkivet oplyste, at de kongeligt priviligerede kroer ikke måtte bruge kronen på facader, brevpapir og hjemmesider. Den er forbeholdt Kongehuset.
  Men i år vedtog et flertal i Folketinget, at nogle af de ældste kroer skulle have lov til at bruge kronen alligevel. De skulle bare søge Rigsarkivet om lov.
  Men det har kun otte kroer gjort indtil nu. Og kun fem kroer har fået tilladelsen – den ene er Bredal Kro lige nord for Vejle.
  -Jeg købte kroen forrige år og har gennemrenoveret kroen, siger ejer Elkær Mathiassen, Bredal Kro, til TV SYD. Og vi var hurtige til at sende ansøgningen. Det skal være ”kronen på værket”, tilføjer han.
  Han har bestilt en lukket kongekrone, som skal pryde indgangspartiet. 
  TV SYD har spurgt en række kroer i Syd- og Sønderjylland. Kun enkelte oplyser, at de har søgt, men flere overvejer det.
  Latterlig sag
  Lars Bo Andersen fra Den gamle Grænsekro syd for Kolding har søgt:
  - Men jeg ved ikke, om jeg har gjort det rigtigt, siger han til TV SYD.
  - Hele forløbet har været noget pjat, siger han.
  Også Alex Nielsen, ejer af Billum Kro, finder hele sagen latterlig. 
  - Vi bruger ikke kongekronen og ikke overvejet om vi skal søge. Vi har faktisk en krone et enkelt sted.
  Filskov Kro, som er overtaget af lokale investorer, har brugt en masse penge på at lave brochurer og brevpapir om, da det forlød, at kongekronen ikke måtte bruges, fortæller forpagter Louise Sandfeld.
  - Vi har en krone i brostenene, og vi vil søge nu, hvor det er blevet tilladt.
  Jesper Jensen, indehaver af Aagaard Kro ved Egtved: - Så langt er jeg ikke nået endnu. Vi har et skilt som er vel 150 år gammelt. Men jeg var ikke klar over, at vi skulle søge.
  Ulovligt uden ansøgning
  Heraldisk konsulent Ronny Andersen i Rigsarkivet oplyser til TV SYD, at kroerne, som har de kongelige privilegier, kan søge frem til 2018. Men hvis man ikke søger, vil det være ulovligt at bruge den lukkede kongekrone. Og hvis man Rigsarkivet finder ud af, at man bruge den efter ansøgningsfristen, vil man være hjemfalden til bøder.
  Jan Færch, som tidligere havde Fanø Krogaard, blev faktisk indkaldt til retsmøde i juli – en uge efter, at Folketinget havde vedtaget de nye regler. Derfor frafaldt anklageren sagen.
  - Jeg var træt af sagen.
  Ejerne af Fanø Krogård har kæmpet for at få lov til at bruge kongekronen, som figurere alle steder. Rasmus Bach fra firmaet var ikke klar over, at der skulle søges.
  Direktør Sybille Mez Bæksted fra Kryb-i-ly ved Fredericia oplsyer, at krone ike har brugt kongekronen. Men nu vil de søge.
  - Det kræver bare, at man ved, hvem der i sin tid har fået privilegierne, og det har Rigsarkivet hjulpet os med.
  TV SYD har også været i kontakt med Harresø Kro ved Jelling, Skyl-efter i  Vojens, Schackenborg i Møgeltønder. Derudover er der kongeligt priviligerede kroer i Nr. Snede, Jelling, Høj kro i Højer, Vejen Gæstgivergård og Bov Kro ved Padborg.
  
  
  Læs om reglerne for brug af kongekronen.
  * En lov fra 1912 afskaffer systemet med kongeligt privilegerede kroer.* I løbet af 1920'erne og 1930'erne reguleres brugen af kongekronen som symbol.* Den lukkede kongekrone må kun bruges af stat og kongehus, mens den åbne, takkede kongekrone må anvendes frit.* Ved uretmæssig brug af den lukkede kongekrone straffes man ifølge straffelovens paragraf 132 med bøde.* Der er dog undtagelser fra reglen. Visse virksomheder, der er udnævnt til "Kongelig Hofleverandør", har lov til at bruge den lukkede krone.* Desuden kan Post Danmark og landets bagermestre bruge den lukkede kongekrone som led i virksomhedernes logoer.* Det er Rigsarkivet, der står for beskyttelsen af kongekronen.* I december 2015 blev ejeren af Grønhøj Kro ved Viborg idømt seks dagbøder à 500 kroner for uretmæssigt at have skiltet med den lukkede kongekrone.Kilder: Kongehuset.dk og Rigsarkivet.dk
  
  